RO Jurnalul Oficial al Uniunii Europene L 20/1

REGULAMENTUL (UE) 2016/71 AL COMISIEI

din 26 ianuarie 2016

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de 1 metilciclopropenă, flonicamid, flutriafol, acid indolilacetic, acid indolilbutiric, petoxamid, pirimicarb, protioconazol și teflubenzuron din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime pentru reziduurile (LMR) de 1-metilciclopropenă și petoxamid au fost stabilite în anexa II și în partea B din anexa III la Regulamentul (CE) nr. 396/2005. Pentru flonicamid, flutriafol, pirimicarb, protioconazol și teflubenzuron, LMR-urile au fost stabilite în partea A din anexa III la regulamentul respectiv. Pentru acidul indolilacetic și acidul indolilbutiric, Regulamentul (CE) nr. 396/2005 nu stabilește LMR-uri și, întrucât aceste substanțe active nu sunt incluse în anexa IV la regulamentul respectiv, se aplică valoarea implicită de 0,01 mg/kg stabilită la articolul 18 alineatul (1) litera (b) din respectivul regulament.

(2) Pentru 1-metilciclopropenă, Autoritatea Europeană pentru Siguranța Alimentară, denumită în continuare „autoritatea”, a transmis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a recomandat menținerea actualelor LMR-uri.

(3) Pentru flonicamid, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Ea a recomandat reducerea LMR-urilor pentru cartofi, mușchi de porc și ouă de păsări. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru citrice, cireșe, prune, tomate, pătlăgele vinete, dovlecei, cucurbitacee cu coajă necomestibilă, secară, grâu și hamei, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru caise, orz și ovăz, nu erau disponibile informații și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită, astfel cum se stabilește la articolul 18 alineatul (1) litera (b) din Regulamentul (CE) nr. 396/2005.

(4) Pentru flutriafol, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Ea a recomandat reducerea LMR-urilor pentru cireșe, andive, arahide, boabe de orz, boabe de secară, boabe de grâu, sfecla de zahăr (rădăcină). Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR pentru semințoase, struguri de vin, căpșuni, sfeclă, tomate, pepeni galbeni, pepeni verzi, boabe de orez, ficat de porcine, ficat de bovine, ficat de ovine și ficat de caprine, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru porumb dulce, sfeclă de pețiol și frunze, mazăre (proaspătă, fără păstaie), linte (proaspătă), sparanghel, leguminoase (uscate), boabe de porumb și boabe de ovăz, nu erau disponibile informații și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită, astfel cum se stabilește la articolul 18 alineatul (1) litera (b) din Regulamentul (CE) nr. 396/2005.

(5) Pentru acidul indolilacetic, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005. Neincluderea acidului indolilacetic în anexa I la Directiva 91/414/CEE a Consiliului (5) este prevăzută în Decizia 2008/941/CE a Comisiei (6). Având în vedere că utilizarea acidului indolilacetic nu mai este autorizată în cadrul Uniunii și că nu au fost notificate utilizări autorizate în țări terțe, ținând cont de nivelurile naturale ale acidului indolilacetic în plante, este adecvat să se stabilească LMR-urile la un nivel care nu este depășit de nivelurile naturale, dar este, totuși, sigur pentru consumatori.

(6) Pentru acidul indolilbutiric, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005. Având în vedere că utilizarea acidului indolilbutiric este autorizată în Uniune doar la plantele de cultură necomestibile și că nu au fost notificate utilizări autorizate în țări terțe, ținând cont de nivelurile naturale ale acidului indolibutiric în plante, este adecvat să se stabilească LMR-urile la un nivel care nu este depășit de nivelurile naturale, dar este, totuși, sigur pentru consumatori.

(7) Pentru petoxamid, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Autoritatea a recomandat menținerea actualelor LMR-uri.

(8) Pentru pirimicarb, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (8). Autoritatea a propus modificarea definiției reziduului pentru produse vegetale, păsări de curte și ouă de păsări. Ea a recomandat reducerea LMR-urilor pentru migdale, castane, alune, juglandacee, moșmoni, moșmoni japonezi, căpșuni, boabe de soc, cartofi, manioc, batate, igname, arorut, sfeclă, morcovi, țelina de rădăcină, hrean, topinamburi, păstârnac, rădăcină de pătrunjel, ridichi, barba-caprei, gulii furajere, napi, usturoi, ceapă, tomate, ardei, vinete, bame, porumb dulce, varză cu căpățână, salată, spanac, hasmațuchi, ceapă de tuns, frunze de țelină, pătrunjel, salvie, rozmarin, cimbru, busuioc, frunze de dafin, tarhon, mazăre (proaspătă, fără păstaie), sparanghel, fenicul, fasole (uscată), linte (uscată), mazăre (uscată), lupin (uscat), semințe de mac, semințe de floarea soarelui, camelină, boabe de orz, hrișcă boabe, boabe de porumb, boabe de mei, boabe de ovăz, boabe de secară, boabe de sorg, boabe de grâu, sfeclă de zahăr (rădăcină) și rădăcini de cicoare, păsări de curte (carnea, grăsimea și ficatul) și ouă de păsări. Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru mere, pere, gutui, cireșe, piersici, mure, mure de câmp, zmeură, pepeni galbeni, pepeni verzi, varză de Bruxelles, kale, scarolă, sfeclă de pețiol și frunze, andive, fasole (proaspătă, cu păstăi), mazăre (proaspătă, cu păstăi), cardon, țelină, semințe de in, semințe de rapiță, semințe de muștar, limba-mielului, infuzii de plante aromatice (uscate, flori, frunze și rădăcini) și pentru toate produsele de origine animală, cu excepția produselor provenite de la păsări de curte și a ouălor de păsări, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a indicat că, în ceea ce privește LMR pentru strugurii de masă și de vin și mirodeniile din fructe și bace, nu erau disponibile informații suficiente pentru a stabili LMR-uri, nu există CXL-uri disponibile și era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de determinare sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005. Autoritatea a indicat, de asemenea, că în ceea ce privește LMR-urile pentru gulii, fasole (proaspătă, fără păstaie), linte (proaspătă) și mirodenii (din semințe) nu erau disponibile informații suficiente pentru a stabili LMR-uri. Cu toate acestea, în Codex sunt disponibile limite maxime pentru reziduuri (CXL-uri), iar acestea nu prezintă niciun risc pentru consumatori. În aceste cazuri, LMR-urile ar trebui stabilite la valorile CXL-urilor. Autoritatea a indicat, de asemenea, că actualele LMR-uri pentru conopidă, broccoli, varza chinezească, kale și praz pot ridica probleme în materie de protecție a consumatorilor. LMR-urile pentru respectivele produse ar trebui stabilite la nivelul identificat de autoritate, care este derivat din actualele limite Codex maxime pentru reziduuri (CXL-uri) și pentru care nu a fost identificat niciun risc pentru consumatori sau la LMR implicită stabilită la articolul 18 alineatul (1) litera (b) din Regulamentul (CE) nr. 396/2005.

(9) Pentru protioconazol, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (9). Autoritatea a propus modificarea definiției reziduului atât pentru produsele vegetale, cât și pentru produsele de origine animală. Pentru alte produse, autoritatea a recomandat creșterea sau menținerea LMR-urilor existente. Aceasta a concluzionat că, în ceea ce privește LMR-urile pentru sfeclă, morcovi, hrean, păstârnac, rădăcină de pătrunjel, barba-caprei, gulii furajere, napi, ceapă, broccoli, conopidă, varză de Bruxelles, varză cu căpățână, praz, fasole (uscată), linte (uscată), mazăre (uscată), lupin (uscat), semințe de in, arahide, semințe de mac, semințe de rapiță, semințe de muștar, camelină, boabe de orz, boabe de ovăz, boabe de secară, boabe de grâu și pentru toate produsele de origine animală, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a indicat, de asemenea, că actualele LMR-uri pentru protioconazol din sfecla de zahăr pot ridica probleme în materie de protecție a consumatorilor. LMR-urile pentru acest produs ar trebui stabilite la limita specifică de determinare sau la LMR implicită, astfel cum se stabilește la articolul 18 alineatul (1) litera (b) din Regulamentul (CE) nr. 396/2005. În contextul unei proceduri de obținere a autorizației de utilizare a protioconazolului la ceapă eșalotă, a fost depusă o cerere în conformitate cu articolul 6 alineatul (1) din Regulamentul (CE) nr. 396/2005 pentru modificarea LMR-urilor existente. Autoritatea a evaluat cererea și raportul de evaluare și a recomandat, în avizul său motivat (10), creșterea LMR-urilor existente. La 11 iulie 2015, Comisia Codex Alimentarius (CAC) a adoptat noi limite Codex maxime de reziduuri (CXL) pentru merișoare, porumb, cartofi, boabe de soia (uscată) și porumb dulce (11). Prin urmare, aceste CXL-uri ar trebui să fie incluse în Regulamentul (CE) nr. 396/2005 ca LMR-uri. Aceste CXL-uri sunt sigure pentru consumatorii din Uniune (12).

(10) Pentru teflubenzuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (13). Ea a recomandat reducerea LMR-urilor pentru prune și cartofi. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că în ceea ce privește LMR-urile pentru mere, tomate, varza de Bruxelles, varza cu căpățână și pentru toate produsele de origine animală, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Respectivele LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru varza cu căpățână, unele informații nu erau disponibile și era necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul CXL, care este sigură pentru consumatorii din Uniune.

(11) În ceea ce privește produsele de origine vegetală și animală pentru care nu există autorizații, toleranțe la import sau CXL-uri, LMR-urile ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(12) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare. Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(13) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(14) Prin urmare, Regulamentul (CE) nr. 396/2005 ar trebui modificat în consecință.

(15) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse în mod legal înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(16) Ar trebui acordată o perioadă rezonabilă înainte ca LMR-urile modificate să devină aplicabile, pentru a permite statelor membre și părților interesate să se pregătească în vederea respectării noilor cerințe care vor rezulta din modificarea LMR-urilor.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active din și de pe produsele din lista de mai jos, Regulamentul (CE) nr. 396/2005, astfel cum era redactat înainte de modificarea realizată prin prezentul regulament, continuă să se aplice produselor care au fost produse legal înainte de 16 august 2016:

1. 1-metilciclopropenă, flonicamid, flutriafol, acid indolilacetic, acid indolilbutiric, petoxamid și teflubenzuron: toate produsele;

2. pirimicarb: toate produsele, cu excepția conopidei, broccoli, verzei chinezești, kale și prazului;

3. protioconazol: toate produsele, cu excepția sfeclei de zahăr.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 16 august 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 26 ianuarie 2016 Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for 1-methylcyclopropene according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de 1-metilciclopropenă în conformitate cu articolul 12 din Regulamentul (CE) nr. 396/2005]. EFSA Journal 2014;12(7):3746.

(3) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for flonicamid according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de flonicamid în conformitate cu articolul 12 din Regulamentul (CE) nr. 396/2005]. EFSA Journal 2014;12(6):3740.

(4) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for flutriafol according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de flutriafol în conformitate cu articolul 12 din Regulamentul (CE) nr. 396/2005]. EFSA Journal 2014;12(5):3687.

(5) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(6) Decizia 2008/941/CE a Comisiei din 8 decembrie 2008 privind neincluderea anumitor substanțe active în anexa I la Directiva 91/414/CEE a Consiliului și retragerea autorizațiilor pentru produsele de protecția plantelor care conțin aceste substanțre (JO L 335, 13.12.2008, p. 91).

(7) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for pethoxamid according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de petoxamid în conformitate cu articolul 12 din Regulamentul (CE) nr. 396/2005]. EFSA Journal 2014;12(7):3749.

(8) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for pirimicarb according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de pirimicarb în conformitate cu articolul 12 din Regulamentul (CE) nr. 396/2005]. EFSA Journal 2014;12(5):3688.

(9) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for prothioconazole according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de protioconazol în conformitate cu articolul 12 din Regulamentul (CE) nr. 396/2005]. EFSA Journal 2014;12(5):3689.

(10) EFSA (Autoritatea Europeană pentru Siguranța Alimentară), 2015. Reasoned opinion on the modification of the existing maximum residue level (MRL) for prothioconazole in shallots. [Aviz motivat privind modificarea limitei maxime existente pentru reziduurile (LMR) de protioconazol din ceapa eșalotă). EFSA Journal 2015;13(5):4105.

(11) Raport privind a 38-a reuniune a Programului comun FAO/OMS privind standardele alimentare, Comisia Codex Alimentarius, Geneva, Elveția, 6-11 iulie 2015 (http://www.codexalimentarius.org/meetings-reports/en/?sortingDate=012015).

(12) Scientific support for preparing an EU position for the 47th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 47-a sesiuni a Comitetului Codex privind reziduurile de pesticide (CCPR)]. EFSA Journal 2015;13(7):4208.

(13) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for teflubenzuron according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de teflubenzuron în conformitate cu articolul 12 din Regulamentul (CE) nr. 396/2005]. EFSA Journal 2014;12(4):3664.